  Майя Бывальцева 1-тӥ инвожое, Нылпиосты утён калыккуспо нуналэ, Удмуртиысь Мунё театр покчи учкисьёсызлы выль спектакльзэ возьматоз. Со сярысь элькунысь Лулчеберетъя министерстволэн пресс-службаез ивортэ. «Жили-были чудеса» спектакль нылпиослэн нырысетӥ выжыкылъёссыя - «Колобок», «Курочка Ряба», «Репка» - пуктэмын. Санкт-Петербургысь режиссёр но суредась Мария Лелека но Светлана Струкова паймымон история малпазы, кудзэ крезьгурасьёс но мадисьёс вералозы. Крезьгурез Удмуртиысь искусство удысысь дано ужасьлэн Евгения Копысовалэн, нош пьесаез нимысьтыз та постановкалы Омскысь тодмо драматург но актёр Дмитрий Войдак гожтӥз. Спектакльын театрысь дано но егит артистъёс шудо - Алевтина Кравченко, Эмма Земан, Алевтина Степанова, Константин Мехряков, но Эдуард Афанасьев. Озьы ик 1-тӥ инвожое театрын покчи учкисьёссы понна вожвылъяськонъёс но шудонъёс ортчытозы. Тодэ вайытом, Удмуртиысь Йӧскалык театр тазэя сезонзэ «Ой, чебер нылъёс» спектакльлэн премьераеныз йылпумъя.  Тегъёс: Лулчеберет Ижкар Театр нылпиос Удмуртия  